Tingħata €1,000 f'danni morali wara li kienet soġġetta għal trattament inuman Mara Olandiża ngħatat €1,000 f'danni morali mill-Qorti Kostituzzjonali wara li din kienet soġġetta għal trattament inuman mill-Pulizija wara li ġiet arrestata fl-2015 fuq suspett ta' traffikar ta' droga. Jennifer Koster ikkontestat il-fatt li kienet sfurzata tissaporti eżami vaġinali u tingħata lassattiv qabel ma ntalbet tfittex għal droga wara kienet għadha kif ipporgat. Il-Qorti fid-deċiżjoni tagħha qalet li ġew leżi d-drittijiet fundamentali tagħha kif sanċiti fl-Artikolu 36 tal-Kostituzzjoni ta' Malta u fl-Artikolu 3 tal-Konvenzjoni Ewropea tad-Drittijiet tal-Bniedem. Il-mara kienet tilfet il-każ tagħha kontra l-Pulizija fil-Prim Awla tal-Qorti Ċivili fejn kienet qed tikkontesta l-fatt li nżammet b'mod arbitrarju u nżammet taħt arrest għal 16-il siegħa minkejja li ripetutament insistiet li ma kinitx qed iġġorr id-droga. Il-Qorti semgħet li l-Pulizija kellhom għajnejhom fuq Koster kull darba li ġiet Malta biex iżżur is-sieħeb tagħha, Charlie Zammit. Dak iż-żmien il-Pulizija kienet qed tissuspetta li kien traffikant tad-droga u kellha suspett li s-sieħba kienet qiegħda timpurtalu d-droga. Huma kienu ġew arrestati f'żona industrijali fl-Imrieħel wara li kienu ġew segwiti mill-Pulizija mal-wasla tas-sieħba mill-ajruport. Hija sarulha t-testijiet fl-Isptar Mater dei; inkluż eżami intimu minn tabib li seta' poġġa lill-imputata f'sitwazzjoni imbarazzanti. Il-Qorti ċaħdet il-każ u ddeċidiet li Koster kienet suġġetta għal trattament inuman u degradanti. Ġie deċiż ukoll li l-mara ma kinitx miżmuma għal iktar mill-perjodu preskritt ta' 48 siegħa u li l-Pulizija kellhom raġuni tajba biżżejjed biex iżommuha taħt għassa kostanti. Għal Koster dehru l-Avukati Franco Debono, Marion Camilleri u Amadeus Cachia